  Майя Бывальцева Ӟуч кылъя огъя кун экзаменын Удмуртиысь 11 пиналъёс 100 балл люказы. 15-тӥ инвожое со сярысь ивортэмын кун аттестацилэн элькунъя нимлыко порталаз. 30-тӥ куартолэзе Удмуртиын 6 сюрс 710 адями ӟуч кылъя огъя кун экзаменэз гожтӥз. Тужгес ӧжытсэ 36 балл люкано вал. Озьы ик вирнуналэ, 15-тӥ инвожое, тодмо луизы математикая огъя кун экзаменлэн инъет люкетэзъя йылпумъянъёс. Тодэ вайытом, 2016-тӥ арын со вить баллъем мертэтэн дунъяськиз. Экзаменэз сётон понна «куинь» басьтыны тырмыт вал. Вуоноез ЕГЭ Удмуртиын 16-тӥ инвожое ортчоз. 11-тӥ классэз йылпумъясьёс информатикая но историяя тодон-валанъёссэс возьматозы. Огъя кун экзаменъёслэн валтӥсь люкетсы йылпумъяськоз 20-тӥ инвожое, соку физика но химия тодметъёсъя тодонлыкъёсты эскерозы. Кин та нуналъёсы валэктымон мугъёсъя аттестацие пыриськыны ӧз быгаты, соос понна инвожо пумын дыр висъямын на. Тодэ вайытом, азьвылгес Удмуртиысь 3 выпускникъёс 100 балл люказы литературая огъя кун экзаменын. Тегъёс: Дышетон Ижкар Удмуртия ЕГЭ пиналъёс ӟучкыл  